ΣΥΝΤΟΝΙΣΜΟΣ ΠΡΩΤΟΒΑΘΜΙΩΝ ΣΩΜΑΤΕΙΩΝ
ΕΠΙΤΡΟΠΩΝ ΑΓΩΝΑ ΑΓΩΝΙΣΤΩΝ/ΤΡΙΩΝ ΔΗΜΟΣΙΟΥ ΚΙ ΙΔΙΩΤΙΚΟΥ ΤΟΜΕΑ
Για το νέο εργοδοτικό έγκλημα στη Motor Oil/Όχι άλλο αίμα στον βωμό του κέρδους
Συγκέντρωση Τρίτη 13/10, γραφεία Motor Oil (Ηρώδου Αττικού 12, Μαρούσι),
Προσυγκέντρωση 6:30μμ, μετρό ΚΑΤ
Tη στιγμή που η MOTOR OIL ανακοινώνει κέρδη που φέρνουν ζαλάδα (689,34 εκατ. ευρώ για το α΄ εξάμηνο του 2026!!!), βάφει τα χέρια της με αίμα εργατών. 
Το τωρινό τραγικό περιστατικό, είναι το τρίτο μέσα σε λίγα χρόνια στη Motor Oil. Το πρώτο συνέβη τον Γενάρη του 2020 με τον θάνατο ενός εργαζόμενου, μετά από έκρηξη και με τρεις εργαζόμενους εγκαυματίες και το δεύτερο τον Σεπτέμβρη του 2024 με εννιά τραυματίες.
Το τωρινό συμβάν δεν είναι μεμονωμένο περαστικό ή κάποια αβλεψία της στιγμής. Είναι αποτέλεσμα της σκληρής εντατικοποίησης της εργασίας και μάλιστα σε ένα  πολύ επικίνδυνο περιβάλλον. Ειδικά στις περιόδους της συντήρησης (shut down) υπάρχει τεράστια εντατικοποίηση, και στην motor oil και στα ΕΛΠΕ, με διαρκή προβλήματα που καταλήγουν και στα τραγικά αποτελέσματα σαν αυτό. Εν τω μεταξύ, οι εργαζόμενοι καταγγέλλουν ότι «τις προηγούμενες ημέρες είχαν συμβεί αντίστοιχα περιστατικά μικρότερης έκτασης, τα οποία κρύφτηκαν για να μη διακοπούν οι εργασίες! Μάλιστα,  το θράσος της εργοδοσίας έφτασε στο σημείο να απαιτεί, μόλις 20 λεπτά μετά την έκρηξη, να συνεχιστούν κανονικά οι εργασίες στο εργοστάσιο, σαν να μην συνέβη τίποτα». 
Η διοίκηση του ομίλου φέρει ακέραια την ευθύνη για την εργοδοτική δολοφονία.
Η κυβέρνηση της ΝΔ έχει τεράστια ευθύνη, για την κατάσταση που έχει διαμορφωθεί στα κάτεργα των καπιταλιστών της ενέργειας, της βιομηχανίας, των κατασκευών. Η διάλυση και η ιδιωτικοποίηση των ελεγκτικών μηχανισμών και η πλήρης στήριξη του κεφαλαίου είναι που έχουν οδηγήσει σε δεκάδες  νεκρούς εργάτες και οικοδόμους, στα εργοδοτικά εγκλήματα στα ΕΛΠΕ, την Motor Oil,  τα εργοτάξια, την ΒΙΟΛΑΝΤΑ. 
Δεν θα επιτρέψουμε να παίζουν με τη ζωή των εργαζομένων και της νεολαίας κορόνα-γράμματα κάθε μέρα.  Δεν αρκεί απλά να διαμαρτυρόμαστε ενώ η κατάσταση παραμένει η ίδια. 
1. Να πληρώσει η εργοδοσία της Motor Oil και όλοι οι υπεύθυνοι για το έγκλημα
2.	Να εξασφαλιστεί η άμεση περίθαλψη και όλα τα έξοδα αποκατάστασης των τραυματιών με ευθύνη της κυβέρνησης και της εργοδοσίας για όσο χρειαστεί.  Πλήρη προστασία της οικογένειας του νεκρού εργάτη.
3.	Κατάργηση των ΕΞ.ΥΠ, που πληρώνονται από τους εργοδότες. Υποχρεωτική πρόσληψη τεχνικών ασφαλείας και γιατρών εργασίας παντού.
5.	Όχι στα 13ωρα, την εντατικοποίηση και την εξάντληση. 
6.	Εκλογή επιτροπής υγιεινής και ασφάλειας  παντού με αποφασιστικό ρόλο και δικαίωμα να σταματάει άμεσα την παραγωγή όταν υπάρχει κίνδυνος. 
7.	Άμεση στελέχωση του ΣΕΠΕ – Τμήματος Επιθεωρητών Υγείας και Ασφάλειας στην Εργασία και των ΚΕΠΕΚ με το αναγκαίο μόνιμο προσωπικό 
8.	Άμεση στελέχωση με μόνιμο ιατρικό-νοσηλευτικό προσωπικό όλων των μονάδων του Δημόσιου Συστήματος Υγείας σε κάθε βιομηχανική ζώνη.  Δημιουργία Κέντρων Υγείας αστικού τύπου με 24ωρη λειτουργία μέσα σε όλες τις βιομηχανικές περιοχές και πόλεις.  
9.	Εκπόνηση ολοκληρωμένου σχεδίου πρόληψης και διαχείρισης Βιομηχανικού Ατυχήματος Μεγάλης Έκτασης (ΒΑΜΕ) για κάθε βιομηχανική περιοχή 
Να χάσει κέρδη το κεφάλαιο για να ζήσουμε εμείς!
Όλες/Όλοι στους δρόμους και τις διαδηλώσεις

